മാനസ വധം: രഖിലിന് തോക്ക് നല്കിയയാള് ബിഹാറില് പിടിയില്, പൊലീസ് വെടിയുതിര്ത്തു കോതമംഗലം: നെല്ലിക്കുഴിയില് ഡെന്റല് കോളജിലെ ഹൗസ് സര്ജന് പി.വി. മാനസയെ വെടിവച്ച് കൊലപ്പെടുത്തിയശേഷം ജീവനൊടുക്കിയ രഖിലിന് തോക്ക് നല്കിയയാളെ പൊലീസ് അറസ്റ്റ് ചെയ്തു. ബിഹാറിലെ മുന്ഗര് ജില്ലയിലെ ഖപ്ര താര ഗ്രാമത്തിലെ സോനുകുമാര് മോദിയെ 21 ആണ് കോതമംഗലം എസ്.ഐയുടെ നേതൃത്വത്തില് ബിഹാറില്നിന്നാണ് അറസ്റ്റ് ചെയ്തത്. ഇയാളെ പിടികൂടുന്നതിനിടെ വെടിവെപ്പുണ്ടായതായും റിപ്പോര്ട്ടുണ്ട്.ഇയാളെ പിടികൂടുമ്ബോള് സോനുവിന്റെ സംഘം എതിര്ക്കുകയായിരുന്നു. തുടര്ന്നു പൊലീസ് സംഘം വെടിയുതിര്ത്തതിനെ തുടര്ന്ന് ഇവര് രക്ഷപ്പെട്ടു.ബിഹാര് പൊലീസിന്റെ സഹായത്തോടെയായിരുന്നു കോതമംഗലം എസ്.ഐ മാഹിനിന്റെ നേതൃത്വത്തില് മൂന്ന് പൊലീസുകാര് ഉള്പ്പെടെയുള്ള സംഘം അറസ്റ്റ് ചെയ്തത്. സോനു കുമാറിനെ മുന്ഗര് ജുഡീഷ്യല് മജിസ്ട്രേട്ട് കോടതിയില് ഹാജരാക്കുകയും കോതമംഗലം ജുഡീഷ്യല് ഫസ്റ്റ് ക്ലാസ് മജിസ്ട്രേട്ട് കോടതിയിലേക്ക് ട്രാന്സിറ്റ് വാറന്റ് ലഭിക്കുകയും ചെയ്തു.കണ്ണൂര് നാറാത്ത് രണ്ടാം മൈല് സ്വദേശിനിയും ഇന്ദിരാഗാന്ധി ഡെന്റല് കോളജിലെ ഹൗസ് സര്ജന്സി വിദ്യാര്ഥിനിയുമായ മാനസയെ 24 സുഹൃത്ത് രഖില് തലയിലും നെഞ്ചിലും വെടിവെച്ച് കൊല്ലുകയായിരുന്നു. ശേഷം രഖില് സ്വയം തലയിലേക്ക് വെടിയുതിര്ത്ത് ജീവനൊടുക്കി.മാനസയെ കൊല്ലാനായി ഇയാള് കണ്ണൂരില് നിന്ന് കോതമംഗലത്തേക്ക് വരികയായിരുന്നു. തുടര്ന്ന്, മാനസ കൂട്ടുകാരികള്ക്കൊപ്പം താമസിക്കുന്ന വാടക വീട്ടില് അതിക്രമിച്ച് കയറി. ഈ സമയം മാനസ കൂട്ടുകാരികള്ക്കൊപ്പം ഭക്ഷണം കഴിക്കുകയായിരുന്നു. ഭക്ഷണം കഴിക്കുന്നത് നിര്ത്തി സംസാരിക്കാനായി മാനസ മുറിയിലേക്ക് പോയി. മുറിയില് കയറിയ ഉടന് രഖില് വാതില് കുറ്റിയിട്ടു. പിന്നീട് തുടരെയുള്ള വെടിയൊച്ചകളാണ് കൂട്ടുകാരികള് കേട്ടത്.മാനസയെ കൊല്ലാന് ഉപയോഗിച്ച തോക്ക് രഖില് സംഘടിപ്പിച്ചത് ബിഹാറില് നിന്നാണെന്ന് മന്ത്രി എം.വി. ഗോവിന്ദന് വ്യക്തമാക്കിയിരുന്നു. വെടിവെക്കാനുള്ള പരിശീലനവും അവിടെനിന്നു ലഭിച്ചിട്ടുണ്ട്. ഇതു സംബന്ധിച്ച എല്ലാ തെളിവുകളും ലഭിച്ചതോടെയാണ് പൊലീസ് ബിഹാറിലേക്ക് പോയത്.രഖിലും സുഹൃത്തും തോക്ക് സംഘടിപ്പിക്കാനായി ബിഹാറിലെ ഉള്ഗ്രാമങ്ങളില് പോയി താമസിച്ചു. ഇയാളുടെ സ്ഥാപനത്തില് ജോലി ചെയ്യുന്ന ഇതര സംസ്ഥാന തൊഴിലാളിയില് നിന്നാണ് അവിടെ നിന്നും തോക്ക് ലഭിക്കുമെന്ന വിവരം ലഭിച്ചത്.